Dansk badminton er kun repræsenteret i en enkelt af lørdagens semifinaler ved Denmark Open i Odense. Det nedslående faktum blev en kendsgerning, da herresinglen Jan Ø. Jørgensen fredag aften tabte sin kvartfinale til Kashyap Parupalli. Inderen sejrede med cifrene 21-19, 21-15. Selvom tredjeseedede Jan Ø. Jørgensen gik ind til Denmark Open med små forventninger, fordi han har været skadet, så vil han formentlig ærgre sig over nederlaget til verdensranglistens nummer 28. Danskeren førte 18-16 i første sæt, som alligevel gik til Kashyap Parupalli. I andet sæt var danskeren bagefter med adskillige point, og det var svært at få øje på, at Jan Ø. Jørgensen selv troede på sejren. Danskerens nederlag var det fjerde danske af slagsen i fredagens kvartfinaler. Kun herredoublen Mathias Boe og Carsten Mogensen spillede sig frem til semifinalerne. /ritzau/

Opsummering:
Aalborgenseren Jan Ø. Jørgensen kunne ikke finde det gode spil frem og tabte til inder i Denmark Open-kvartfinale.